**СТАНОВИЩЕ**

на предложения за защита дисертационен труд за присъждане на

образователната и научна степен ДОКТОР

професионално направление 2.1 Филология (Литература на народите от Европа, Америка, Африка, Азия и Австралия)

научна специалност Английска литература – Романтизъм

Тема на дисертационния труд:

**Reason and Sensibility**

**in the Poetry of Charlotte Smith and Mary Robinson**

**(Разум и чувствителност в поезията на Шарлот Смит и Мери Робинсън)**

**Дисертант: Райна Бисерова Росенова**

**Рецензент: проф. дфн Клео Стефанова Протохристова, Пловдивски университет “Паисий Хилендарски”**

Представената за защита дисертация на Райна Росенова може да бъде окачествена като пионерска, защото избира за предмет на изследването авторки, които са практически непознати, освен за специализирани познавачи на британската литература от края на осемнадесети и началото на деветнадесети век. Посветена на проблема за отношението между разум и чувствителност в поезията на Шарлот Смит и Мери Робинсън, проучен в контекстуалната рамка на конкретния исторически момент, тя предлага оригинален изследователски сюжет, чиито по-далечни цели са да бъдат изведени важни съдържателни ядра от женското писане през указания период и да открои значимостта на собствените възгледи, позиции и личностни изяви на двете писателки.

В съответствие със своите цели и задачи (по-скоро имплицитно предположени, отколкото експлицитно заявени) и в своеобразна изоморфия с темата си, дисертацията е структурирана на принципа на последователно провеждано двоично членение. Основният текст е разделен на две главни части. Първата, на свой ред, се състои от две глави, фокусирани върху своеобразния диалог между поетическия сборник „Елегически сонети” на Шарлот Смит и сонетния цикъл на Мери Робинсън „Сафо и Фаон“. Втората част, изпълнена с контекстуализиращи анализи на поетически произведения на двете поетеси, също включва две глави, но вече организирани в подглави, посветени на конкретни творби - поемата „Емигрантите” и поемата фрагмент „Бийчи Хед” на Смит и Ainsi va le Monde, „Пътят на свободата” и „Лирически сказания” на Робинсън. Идеята, която предпоставя подобно изграждане, е да бъде демонстрирано развитието и преобразуването на драматичното съотнасяне между разум и чувства при двете изследвани автори от преживяването му като проблем на интимния човешки опит към инструментализирането му за целите на ефективна адаптация към социално-политическите реалности на епохата.

Въведението изработва постамента, върху който да бъдат положени последващите аналитични процедури. Като формулира основните работни понятия и очертава историческите и идеологическите контекстуални рамки на обекта на изследването, дисертантката конструира и концептуалния модел на труда си, обезпечавайки надеждността му с помощта на внушителен корпус уместно подбрана, добре асимилирана и успешно систематизирана критическа литература. Положително впечатление прави увереното боравене със заварените постановки и умелото им оползотворяване за нуждите на собственото изследване, както и съобразяването на по-общите положения със спецификата на двете изследвани писателки. Успешно осъществени са и провежданите в последователно поддържан режим на съпоставителност аналитични наблюдения върху представителен за творчеството на Смит и Робинсън текстови корпус, съставен от аргументирано подбрани произведения. Респектираща е похватността, с която във втората част са осъществени процедурите на close reading, уместно предпочетени като изследователска стратегия.

Като прилага на практика конструираната за целите на изследването концептуална схема и уговорените методологически избори, Райна Русенова е постигнала достатъчно самостоятелни и оригинални прочити на анализираните произведения и успява да защити валидността на предложената хипотеза. Респектиращ е и опитът ѝ да изгради самостоятелен литературноисторически дискурс, в който фигурите на Шарлот Смит и Мери Робинсън да бъдат откроени като значими фактори в литературния процес. Уместен е акцентът върху желанието на Смит и Робинсън да бъдат запомнени като поети, а не като белетристи, интерпретирано като следствие от разбирането им за ролята на поета като законодател, ангажиран с публичната сфера, защото то се отклонява от романоцентричните нагласи на времето им, за да отведе към аксиоматичната за естетиката на романтизма висока аксиологическа маркираност на поезията и производната от нея идея за профетичната роля на поета.

 Както изложените дотук наблюдения показват, цялостното ми впечатление от дисертацията е положително. Същевременно ще си позволя да заявя известни съмнения и несъгласия с отделни нейни постановки. Проблематичено е, например, начинът, по който е описана диахронната съотносимост на двете основни категории – разум и чувствителност, в контекста на XVIII век. Въпреки направената уговорка за съзнателно елементаризиране на отношенията между тях, предложената историческа перспектива, в която приоритизирането на рационалността като основен атрибут на човешката същност, за сметка на второстепенното значение, отдавано на чувствата, просто е отменено на някакъв етап в услуга на полюсна ценностна преориентация като реакция на прекомерната рационализация на всички аспекти от живота, е неадекватна на действителните аксиологически напрежения, които буквално разпъват идеологията на столетието. Спорно е също доколко е уместно въвеждането на готическото и възвишеното като водещи подпори в работната конструкция, дори и само поради създадената по този начин необходимост от поредно схематизиране на сложна и несводима към прости формули проблематика, но също и предвид неизбежното изместване на фокуса от опозицията разум – чувствителност, която е основен предмет на изследването. Не достатъчно защитено е и решението чувствителността да бъде рационализирана при успоредяване със сантименталността, взето вероятно с желанието за реверанс към налични теоретически източници, привлечени в хода на аргументацията, защото то отвежда в крайно рискована посока – най-малкото поради амбивалентния етос на сантименталната личност (в този смисъл „антивертеровските“ интуиции на Шарлот Смит, интерпретирани в дисертацията като проблематизация на чувствителността, биха могли да послужат като полезно предупреждение).

Подобни възражения, разбира се, нямат за цел да компрометират похвалните постижения на цялостния проект, а по-скоро отварят поле за дискусия. Затова като обобщение ще резюмирам положителните си оценки за труда – самостоятелно идентифициран, оригинален критически сюжет, разработване на собствена методологическа матрица, изведена на базата на впечатляващо богат свод теоретични постановки, вещината и похватността, с която са проведени конкретните анализи, новите аспекти в прочита на двете изследвани авторки, набавени в резултат от тях, както и производната литературноисторическа визия с открояване на специфичната роля на Шарлот Смит и Мери Робинсън за литературните и обществено-политическите развития на епохата.

Така посочените достойнства на дисертацията, както и комплексниото впечатление, което тя създава, ми дават необходимите основания да вярвам, че тя може да бъде успешно защитена, и да препоръчам на уважаемото научно жури да присъди на **Райна Бисерова Росенова** научно-образователната степен “доктор”, професионално направление 2.1 Филология (Литература на народите от Европа, Америка, Африка, Азия и Австралия), научна специалност Английска литература – Романтизъм и ще гласувам в подкрепа на това предложение.

август 2019 г. ПОДПИС: